Det suveræne tophold i Metal Ligaen, Aalborg Pirates, led fredag aften på egen is et sjældent nederlag. Og især efter de to kampe lige før nytår mod Frederikshavn White Hawks, som blev besejret af piraterne med i alt 12-2, var forventningerne tårnhøje til hjemmeholdet. Men piraterne kom hurtigt ned på isen her i det nye år og måtte se sig besejret med 3-2 af Herning Blue Fox. Men aalborgenserne reddede sig dog det ene point, da Hernings sejr først kom efter overtid og straffeslag. Frederikshavn White Hawks var også på isen fredag aften, og de fik lussingerne fra kampene mod Aalborg Pirates rystet godt og grundigt af sig. Og det gik ud over Herlev Eagles, som hjemme blev besejret af frederikshavnerne med 4-1. Resultaterne fra fredagens kampe betyder, at Aalborg Pirates fortsat fører Metal Ligaen suverænt, mens Frederikshavn White Hawks ligger på andenpladsen.
Frederikshavn White Hawks hev til gengæld en sejr hjem mod Herlev.